লস অ্যাঞ্জেলেসের পাঁচতারা হোটেলে সোমবার সংবাদমাধ্যমের উপচে পড়া ভিড়। মারিয়া শারাপোভা সাংবাদিক বৈঠক করবেন। রবিবারই তিনি এই সাংবাদিক বৈঠকের কথা জানিয়েছিলেন। সংবাদমাধ্যম ভেবেছিল ২৮ বছর বয়সী রুশ তারকা হয়তো টেনিস থেকে অবসর নেওয়ার কথা জানাবেন। কিন্তু উৎকণ্ঠায় থাকা সাংবাদিকরা ভাবতে পারেননি বৈঠকটা এরকম বিস্ফোরক হয়ে যাবে!
সাংবাদিক বৈঠকে শারাপোভা জানিয়ে দিলেন এবারের অস্ট্রেলীয় ওপেনেই তিনি ডোপ পরীক্ষায় ব্যর্থ হয়েছেন! বিস্ফোরক এই স্বীকারোক্তিতে স্তব্ধ উপস্থিত সাংবাদিকরা। হতবাক টেনিসমহল! আগামী ১২ মার্চই শারাপোভার ওপর নেমে আসতে পারে সাময়িক নির্বাসন। নিষিদ্ধ ড্রাগের নাম মেলডোনিয়াম। চলতি বছরের ১ জানুয়ারি থেকে যে ওযুধকে নিষিদ্ধ করে দিয়েছে ওয়ার্ল্ড অ্যান্টি ডোপিং এজেন্সি (ওয়াডা)। যে ব্যাপারে রুশ তারকাকে গত বছরের শেষদিকেই সতর্ক করে দিয়েছিল আন্তর্জাতিক টেনিস সংস্থা। সাংবাদিক বৈঠকে মাশা সেকথা স্বীকার করে বলেছেন, ‘‘গত ২২ ডিসেম্বর আইটিএফ আমাকে ই-মেল করে জানিয়েছিল মেলডোনিয়াম নিষিদ্ধ হয়ে গিয়েছে। আমি ই-মেলটা দেখলেও তার সঙ্গে যুক্ত লিঙ্কটা দেখিনি। সম্পূর্ণ দোষ আমার!’’ তিনি আরও বললেন, ‘‘আমার জন্য ভক্তদের মাথা নত হল। টেনিসও অসম্মানিত হল। চার বছর বয়স থেকে খেলছি। টেনিসের সঙ্গে আমার আত্মিক যোগাযোগ তৈরি হয়ে গিয়েছে।’’ প্রচণ্ড হতাশ কণ্ঠে বলা শারাপোভার কথা শুনে তখন পরিষ্কার, সোমবার রাতেই টেনিসের মঞ্চে নিজের কাছেই শারাপোভা হয়তো সবচেয়ে বড় ম্যাচে হেরে গিয়েছেন! 
কিন্তু শারাপোভার ভবিষ্যৎ কী? ওয়াডা’র নিয়ম অনুযায়ী, ইচ্ছাকৃতভাবে শারাপোভার মেলডোনিয়াম নেওয়া প্রমাণ হলে তাঁর চার বছর পর্যন্ত শাস্তি হতে পারে। আবার শাস্তি মুকুব হওয়ারও সম্ভাবনা আছে! ওয়াডার নিয়মে ডোপিং করেও ছাড় পাওয়া যায়। যদি নিষিদ্ধ মাদক ব্যবহার করা ব্যক্তিটি প্রমাণ করতে পারেন যে, একমাত্র শারীরিক অসুস্থতা সারানোর জন্যই তিনি নিষিদ্ধ মাদক ব্যাবহার করেছেন। সেক্ষেত্রে তাঁকে ডোপ পরীক্ষার আওতায় আনা হবে না। শারাপোভা হয়ত তাই বলেছেন, ‘‘শারীরিক অসুস্থতা কাটাতে এই ওষুধটা আমি দশ বছর ধরে নিচ্ছি।’’ 
একইসঙ্গে তাঁর মন্তব্য, ‘‘আমার মনে হয়েছে সময় এসে গিয়েছে আপনাদের সামনে সত্যটা জানানোর। খেলোয়াড় জীবনে আমি সবসময় সৎ থেকেছি। কিন্তু বিশ্বাস করুন, এভাবে টেনিস থেকে অবসর নিতে আমি চাইনি। আমার আশা, একবার অন্তত আমাকে আবার খেলার সুযোগ দেওয়া হবে।’’ তখন শারাপোভাকে  কে বলবে, তিনিই বিশ্বের সর্বোচ্চ উপার্জনকারী মহিলা খেলোয়াড়! 
গত জানুয়ারি থেকেই চোটের কারণে ভুগছেন। যে কারণে সম্প্রতি ইন্ডিয়ান ওয়েলস থেকেও তাঁকে নাম তুলে হয়েছে। 
ভবিষ্যতে এই রুশ সুন্দরীকে আর কোর্টে দেখা যাবে? এই প্রশ্নই এখন সবচেয়ে বড় হয়ে দাঁড়িয়েছে তাঁর ভক্তদের মধ্যে। তিনি ফের খেলবেন কি না, সময়ই বলবে সেটা। কিন্তু, সোমবারের সাংবাদিক বৈঠকে শারাপোভার আর্তির ছবিটা যেন চিরকালীন হয়ে রইল!

গ্ল্যামার রানির সঙ্গ ত্যাগ প্রধান স্পনসরদের 
ডোপ পরীক্ষায় ব্যর্থ হওয়ার কথা ঘোষণার দিনেই মারিয়া শারাপোভার পাশ থেকে সরে গেল তিনটি বহুজাতিক বাণিজ্যিক সংস্থা। একটি ক্রীড়াসরঞ্জাম প্রস্তুতকারী সংস্থা, এক গাড়ি প্রস্তুতকারী সংস্থা ও সুইৎজারল্যান্ডের একটি ঘড়ি তৈরির সংস্থা জানিয়ে দিয়েছে, তাদের সঙ্গে শারাপোভার বাণিজ্যিক যোগাযোগ থাকছে না। ক্রীড়াসরঞ্জাম তৈরি করা সংস্থা এবং গাড়ি তৈরি করা কোম্পানির তরফে জানানো হয়েছে, শারাপোভার সঙ্গে তারা আপাতত আর্থিক সম্পর্ক ছিন্ন করার সিদ্ধান্ত নিচ্ছে। জার্মানির গাড়ি প্রস্তুতকারী সংস্থার সঙ্গে শারাপোভার চুক্তি শেষ হয়েছিল গত বছরের শেষে। সংস্থাটি জানিয়েছে, চুক্তি পুনর্নবীকরণ হচ্ছে না। 
ক্রীড়াসরঞ্জাম প্রস্তুতকারী সংস্থার সঙ্গে শারাপোভার আর্থিক চুক্তি হয়েছিল ২০১০-এ। আট বছরের এই চুক্তির অঙ্ক ৬৩.৪ মিলিয়ন মিলিয়ন ইউরো! (ভারতীয় মুদ্রায় প্রায় ৪৭২ কোটি টাকা)। শারাপোভার ১১ বছর বয়সে এই গাড়ি প্রস্তুতকারী সংস্থা তাঁর সঙ্গে প্রথমবার আর্থিক চুক্তি করেছিল। পরবর্তী কালে তাঁর সঙ্গে আর্থিক চুক্তি করেছে আরও ছ’টি বহুজাতিক বাণিজ্যিক সংস্থা। গত বছর শুধু এনডোর্সমেন্ট থেকে শারাপোভার আয় হয়েছিল ২০.৬ মিলিয়ন ইউরো (ভারতীয় মুদ্রায় প্রায় ১৫৪ কোটি টাকা)। সবমিলিয়ে প্রাইজ মানি আর এনডোর্সমেন্ট থেকে ২২.২ মিলিয়ন ইউরো (ভারতীয় মুদ্রায় প্রায় ১৬৬ কোটি টাকা)! 
দুর্দিনের মধ্যেও শারাপোভার পাশে দাঁড়ালেন রাশিয়ার টেনিস সংস্থা। তার এক শীর্ষ কর্তা মঙ্গলবার জানিয়েছেন, এর মধ্যেও তাঁর আশা শারাপোভা রিও’তে নামবেন। 
পাশে দাঁড়ালেন বোলেত্তিয়েরি, নাভ্রাতিলোভা
নিজস্ব প্রতিবেদন, ৮ মার্চ: নিষিদ্ধ ড্রাগ সেবনের দায়ে প্রবল অনিশ্চয়তায় মুখে মারিয়া শারাপোভার টেনিস-ভবিষ্যৎ। টেনিসের দুনিয়ার অন্যতম সেরা আকর্ষণ শারাপোভার সংকট তোলপাড় ফেলে দিয়েছে সারা বিশ্বে। যে আলোড়ন ছুঁয়ে গিয়েছে মাশার প্রাক্তন কোচ নিক বোলেত্তিয়েরি-কে। কিংবদন্তি কোচ মনে করছেন, এই ঘটনা শুধু শারাপোভার টেনিস কেরিয়ার-ই নয়, গোটা জীবনকেই পাল্টে দিতে পারে।
মাশা যেভাবে নিজে থেকে এগিয়ে এসে স্বীকারোক্তি দিয়েছেন, তার প্রশংসা করেছেন নিক। বলেছেন, ‘‘শারাপোভা সততার সঙ্গে ভুল স্বীকার করেছে। আমার ধারণা ও ইচ্ছাকৃতভাবে ড্রাগ নেয়নি। তবে প্রত্যেককেই তার করা কাজের দায়িত্ব নিতে হয়। শারাপোভাও ওর করা ভুলের ফল এড়িয়ে যাবে না।’’
আন্দ্রে আগাসি, মোনিকা সেলেস-দের প্রাক্তন কোচ আরও বলেছেন, ‘‘শারাপোভা সবসময়েই সততার সঙ্গে খেলেছে। ভাবমূর্তি উজ্জ্বল রাখার চেষ্টা করেছে।’’  পাশাপাশি নিকের আক্ষেপ, ‘‘মারিয়ার কেরিয়ারে কালঙ্কের দাগ লেগেই গেল। ও নিশ্চয় সেই দাগটা নিয়ে টেনিসকে বিদায় জানাতে চাইবে না। তবে এই ঘটনা ওর গোটা জীবনটাকেই পাল্টে দেবে।’’
শারাপোভার সংবাদে বিস্মিত মার্কিন কিংবদন্তি মার্টিনা নাভ্রাতিলোভা। তিনি টুইট করেছেন, ‘মারিয়া ভুল করেছে। সেটা স্বীকারও করে নিয়েছে। এনিয়ে কঠোর সমালোচনা করা ঠিক হবে না’। তবে ডেনমার্কের তারকা ক্যারোলিন ওজনিয়াকি অবশ্য পরোক্ষে মাশার সমালোচনাই করেছেন। বলেছেন, ‘‘আমাদের (টেনিস তারকাদের) যে কোনও ওষুধ খাওয়ার আগে একাধিকবার চিকিৎসকদের সঙ্গে পরামর্শ করা উচিত। নিশ্চিত না হয়ে ওষুধ খাওয়া চরম অপেশাদারিত্বের লক্ষণ।’’